SVOA วิ่งต่อ 5% นิวไฮรอบ 17 ปี 9 เดือน คาด นลท.เก็งรับผลงาน Q4 โตรับไฮซีซั่นธุรกิจ IT
SVOA บวกยาว 3 วันพุ่ง 14% ทำ “นิวไฮ” ในรอบ 17 ปี 9 เดือน คาดนักลงทุนเข้าเก็งรับผลงาน Q4 โตเด่นรับไฮซีซั่นธุรกิจ IT ฟาก 9 เดือนมีกำไร 102 ลบ.
9 ธ.ค. 2564

ผู้สื่อข่าวรายงานว่า ราคาหุ้น บริษัท เอสวีโอเอ จำกัด (มหาชน) หรือ SVOA ณ เวลา 10:24 น. อยู่ที่ระดับ 3.26 บาท บวก 0.16 บาท หรือ 5.16% สูงสุดที่ระดับ 3.30 บาท ต่ำสุดที่ระดับ 3.12 บาท ด้วยมูลค่าการซื้อขาย 286.19 ล้านบาท

โดยราคาหุ้น SVOA ปรับตัวเพิ่มขึ้นต่อเนื่องเป็นวันที่ 3 นับตั้งแต่ราคาปิดที่ระดับ 2.86 บาท เมื่อวันที่ 3 ธ.ค.64 คิดเป็นการปรับตัวเพิ่มขึ้น 0.4 บาท หรือ 14% และทำจุดสูงสุดอีกครั้งในรอบ 17 ปี 9 เดือน นับตั้งแต่ราคาหุ้นปิดที่ระดับ 3.28 บาท เมื่อวันที่ 16 มี.ค. 2547
ทั้งนี้ ปัจจัยที่ส่งผลให้มีแรงซื้อเข้ามาในหุ้น SVOA คาดว่านักลงทุนเข้าเก็งรับผลประกอบการปี 2564 ที่คาดว่าจะเติบโตอย่างโดดเด่น หลังจากในช่วง 9 เดือน SVOA รายงานผลประกอบการมีกำไรกว่า 102 ล้านบาท อีกทั้งในช่วงไตรมาส 4 ถือเป็นช่วงไฮซีซั่นของธุรกิจในกลุ่ม IT